“Ek ken min skrywers wat ’n mens so bewus kan maak van die onafheid van alles, die gebrokenheid van die wêreld.” – Joan Hambidge
Ek het Verbeel jou dis somer by my plaaslike Exclusive Books aangeskaf en is nie teleurgestel nie. De Vries se kortverhale bly vir my puik voorbeelde van die Afrikaanse letterkunde en hierdie bundel toon net weer hoekom hy so ’n geliefde skrywer is.
Die verhale in die bundel is egter almal donker en somber, so moenie verwag dat hierdie bundel ’n “goedvoel” versameling is nie. Hoewel dit in 2009 uitgegee is, is die sosio-politiese probleme en vraagstukke nog net so toepaslik soos wat dit toe was – indien nie selfs méér van toepassing nie.
Ek kan Verbeel jou dis somer hoog aanbeveel vir liefhebbers van die letterkunde in die algemeen en nie slegs van die kortverhaalkuns nie.